钦定古今图书集成/理学汇编/文学典/第069卷 > 杨蟠
## 钦定古今图书集成/理学汇编/文学典/第069卷 > 杨蟠

按《宋史文苑传》：“蟠字公济，章安人也。举进士，为密、和
二州推官，欧阳修称其诗。苏轼知杭州，蟠通判州事，
与轼倡酬居多。平生为诗数千篇，后知寿州卒。”
按《临海县志》：“宋杨蟠，字公济，庆历六年进士，善诗，生
平所为数千首。历和、密二州推官，通判杭州。尝作《钱
塘百咏诗》。时苏子瞻知杭，辄与唱酬。欧阳修读其集，
有诗”云：“苏梅久作黄泉客，我亦今为白发翁。卧读杨
蟠一千首，乞渠秋月与秋风。”王安石有答公济书曰：
“读足下之文，但知畏之，愿造所闻。”其见重于名辈如
此。后知寿州，提点荆广铸钱，卒。所著有《章安集》。